Diari Oficial de la Generalitat Valenciana


Sumari del DOGV 8985, del 29-12-2020 (2020/11972)

RESOLUCIÓ de 22 de desembre de 2020, del president de l'Institut Valencià de Competitivitat Empresarial (IVACE), pel qual s'aprova el marc regulador de les accions d'IVACE Internacional incloses en les polítiques de suport a la internacionalització empresarial (excloses les subvencions en concurrència competitiva).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8985

Data del DOGV
:   29-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/11238


Data del document
:   22-12-2020

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * ajuda pública

RESOLUCIÓ de 22 de desembre de 2020, del president de l'Institut Valencià de Competitivitat Empresarial (IVACE), pel qual s'aprova el marc regulador de les accions d'IVACE Internacional incloses en les polítiques de suport a la internacionalització empresarial (excloses les subvencions en concurrència competitiva). [2020/11280]  
De conformitat amb el Decret 4/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià de Competitivitat Empresarial (d'ara en avant IVACE), així com amb la resolució per la qual s'aprova la Carta de Serveis d'aquesta entitat, l'IVACE és el responsable de desenvolupar les polítiques de suport a la internacionalització de les empreses de la Comunitat Valenciana.  
Concretament, la Unitat d'Ivace Internacional ofereix a les empreses de la Comunitat serveis personalitzats, assessorament especialitzat, i suport econòmic per a facilitar-ne l'eixida a l'exterior. Aquestes accions es concreten i s'aproven cada any pel Consell de Direcció de l'IVACE en un pla anual d'activitats.  
La materialització posterior d'aquest pla es duu a terme tant a través de la publicació en el DOGV de convocatòries públiques d'ajudes (subvencions en concurrència competitiva) com a través de la publicació en el portal web de l'IVACE de les ajudes consistents en serveis bonificats de promoció i d'internacionalització.  
No obstant això, els informes emesos per la Direcció General de Fons Europeus a l'hora d'informar sobre aquests serveis han posat de manifest la peculiaritat d'aquestes ajudes, les quals no s'articulen ni a través d'un règim d'ajudes ni a través de concessions d'ajudes ad hoc, és a dir manquen d'un marc jurídic propi tal com estableix l'article 9 (apartats 2 i 3) de la Llei 38/2003, de 17 de novembre, general de subvencions.  
En atenció al que s'ha exposat, i de conformitat amb les competències que em confereix l'article 4.2.m del Decret 4/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE), resolc:  
1. Aprovar el marc regulador dels serveis de promoció i internacionalització de la Unitat d'IVACE Internacional, excloses les subvencions en règim de concurrència competitiva, en la forma definida en annex.  
  
2. Establir que la informació detallada per exercici de cadascun dels serveis enunciats en la present resolució es publicarà en el portal de l'IVACE (segons el cronograma d'execució de cadascuna de les accions) i el pla d'activitats previst per a cada exercici.  
  
València, 22 de desembre de 2020.- El president de l'IVACE: Rafael Climent González.  
  
  
ANNEX  
  
1. Catàleg de serveis de promoció i d'internacionalització  
El pla anual d'activitats d'IVACE Internacional (excloses les subvencions en concurrència competitiva) podrà incloure tots els serveis previstos a continuació, o alguns:  
a) Serveis de promoció internacional: serveis que les empreses tenen a la seua disposició per a impulsar la seua expansió en els mercats exteriors, siga quina siga la seua experiència en aquests mercats i la fase del procés d'internacionalització en què es troben.  
b) Serveis de consultoria per a la internacionalització (xarxa exterior): serveis de consultoria especialitzada dirigits a proporcionar a les empreses de la Comunitat serveis a mida adaptats a les seues necessitats en cadascun dels mercats considerats estratègics per als interessos de les exportacions valencianes. La xarxa compta amb presència en diversos punts geogràfics i suport en una multitud de mercats considerats prioritaris i seleccionats per organismes rellevants.  
  
2. Marc competència dels serveis  
El pla d'activitats anual quedarà subjecte segons el cas a la normativa de competència establida a continuació:  
a) Serveis de promoció: amb caràcter general, els serveis de promoció quedaran subjectes al Reglament (UE) núm. 1407/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, DO L 352 de 24.12.2013 (d'ara en avant, Reglament de minimis), llevat que es tracte de serveis prestats per l'IVACE com a serveis de foment de la internacionalització propis d'una Administració pública, els quals per no vindre oferits per altres operadors en el mercat i ser d'accés lliure i universal dins del seu àmbit de competència, no tindran la consideració d'ajuda d'estat, ja que no suposen un avantatge per a una determinada empresa i no falsejar la competència.  
  
b) Serveis per a la Internacionalització - Xarxa Exterior: el primer nivell de les mesures (IVACE /Consultora) en principi no estarà subjecte a l'article 107.1 TFUE i, per tant, no tindrà la consideració d'ajuda d'estat, atés que la selecció del proveïdor del servei es realitzarà a través d'una licitació pública en condicions de mercat.  
En el segon nivell de la mesura (IVACE-Consultora/Pime) poden donar-se indicis d'elements constitutius d'una ajuda d'estat, per la qual cosa amb caràcter general aquestes accions estaran subjectes a les disposicions del Reglament de minimis. No obstant això, en determinats casos es reduirà el percentatge de bonificació del servei a un 50 % i se subjectarà a les disposicions de l'article 18 del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat, Do L 187 de 26.06.2014, modificat pel Reglament (UE) 2017/1084 de la Comissió de 14 de juny de 2017, pel qual es modifica (d'ara en avant RGEC).  
  
La subjecció a l'un o a l'altre marc de competència, així com l'especificació de les condicions i obligacions pròpies de cada règim de competència, es publicarà en el portal de l'IVACE (segons el cronograma d'execució de cadascuna de les accions) i en el document de proposta de prestació del servei que remet l'IVACE a cadascuna de les empreses sol·licitants.  
  
3. Requisits dels beneficiaris  
Podran sol·licitar aquestes ajudes les associacions i empreses amb domicili social a la Comunitat Valenciana, que fabriquen i/o comercialitzen productes o serveis i que complisquen amb les condicions particulars previstes en el portal web de l'IVACE per a cadascuna de les accions. Els sol·licitants de les ajudes subjectes a l'RGEC hauran de complir la definició de pime prevista en el reglament esmentat.  
No podran obtindre la condició d'empreses sol·licitants que desitgen accedir a algun dels serveis subjectes al Reglament de minimis, i la seua activitat/sector estiga exclòs per l'article 1 del reglament esmentat.  
També en quedaran excloses les empreses sol·licitants que desitgen accedir a algun dels serveis subjectes a l'RGEC, i la seua activitat/sector estiga exclòs per l'article 1 del reglament esmentat; concretament, no podran ser beneficiàries de les ajudes les empreses que estiguen subjectes a una ordre de recuperació d'una ajuda il·legal i les que estiguen en crisi segons les disposicions de l'RGEC en aquest sentit.  
Els processos de selecció de les entitats beneficiàries s'especificaran per a cada acció i segons exercici en el portal de l'IVACE.  
  
4. Obligacions  
En els serveis subjectes al règim de minimis, el sol·licitant de l'ajuda haurà de presentar, amb caràcter previ a la concessió d'aquesta, una declaració responsable referent a totes les altres ajudes de minimis rebudes d'aquesta o d'una altra administració durant els dos exercicis fiscals anteriors al del servei de què es tracte i durant l'exercici fiscal en què es duga a terme el servei, així com altres ajudes rebudes per les mateixes despeses subvencionables sotmeses a un reglament d'exempció o a una decisió adoptada per la Comissió.  
El moment i la forma en què haurà de presentar-se aquesta declaració es publicaran en el portal de l'IVACE (segons el cronograma d'execució de cadascuna de les accions).  
En els serveis subjectes a l'RGEC, el beneficiari de l'ajuda haurà de complir amb caràcter general les obligacions previstes en el capítol I (àmbit d'aplicació, definicions, llindars de notificació, transparència, efecte incentivador, intensitat i costos subvencionables, acumulació, etc.) del reglament esmentat, i, específicament, les que es deriven de l'aplicació de l'article 18 RGEC. Els aspectes anteriors s'especificaran per a cada acció i segons exercici en el portal de l'IVACE.  
  
  
5. Quantia de les ajudes  
L'import de les ajudes es concretarà i publicarà per exercici en el portal de l'IVACE.  
En els serveis subjectes al règim de minimis l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. S'entendrà per única empresa la definició establida en l'apartat 2 de l'article 2 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, s'atindrà als límits i condicions de l'article 3, apartats 2 i 3, d'aquesta disposició.  
En els serveis subjectes a l'RGEC, la intensitat de l'ajuda no podrà superar el 50 % dels costos subvencionables, i en cap cas l'import de l'ajuda podrà superar el límit que s'estableix en l'article 4 del reglament esmentat.  
  
6. Acumulació d'ajudes (segons el marc de competència)  
Les ajudes que estiguen subjectes al règim de minimis podran acumular-se amb altres ajudes subjectes al mateix règim, sempre que es respecten els límits màxims següents:  
- Si l'acumulació té lloc amb ajudes de minimis subjectes al Reglament (UE) núm. 360/2012, de la Comissió, de 25 d'abril de 2012, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis concedides a empreses que presten serveis d'interés econòmic general (DO L 114 de 26.4.2012), es respecta el límit màxim establit en aquest.  
  
- Si l'acumulació té lloc amb ajudes de minimis subjectes a altres reglaments de minimis, es respecta el límit màxim previst en article 3, apartat 2, del Reglament (UE) núm. 1407/2013, i, si escau, al límit que IVACE puga establir per al servei en el corresponent catàleg de serveis de promoció i internacionalització publicat amb caràcter anual en el seu portal web.  
- Si l'acumulació té lloc amb ajudes estatals en relació amb les mateixes despeses subvencionables o amb ajuda estatal per a la mateixa mesura de finançament de risc, sempre que l'acumulació no excedisca de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
  
Per a les ajudes subjectes al RGEC seran aplicables les regles d'acumulació previstes en l'article 8 del reglament esmentat.  
Amb caràcter general, en cap cas l'ajuda podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
  
7. Tipus de finançament  
Serveis bonificats o gratuïts.